KOMISIJOS KOMUNIKATAS EUROPOS PARLAMENTUI IR TARYBAI Buvusios Komisijos parduotuvės „Economat“ dalinis lėšų perskirstymas /* KOM/2011/0891 galutinis */





1. Įvadas 2008 m. lapkričio mėn. Komisija priėmė sprendimą[1] buvusios parduotuvės „Economat“ likutinį perteklių ir susikaupusias palūkanas paskirstyti šiems keturiems konkretiems institucijų darbuotojams skirtiems socialinių veiksmų projektams, siekiant: - paremti neįgalių vaikų integraciją dienos priežiūros centruose (100 000 EUR); - atnaujinti Overijse sporto centro infrastruktūrą (500 000 EUR); - plėtoti infrastruktūrą darbo sąlygoms Europos kvartale pagerinti (600 000 EUR); - prisidėti prie EP kūno rengybos centro atnaujinimo (1 500 000 EUR). 2008 m. birželio mėn. minėto pertekliaus suma siekė 2 733 356 EUR, o pirminių sąskaitų uždarymo datą 2009 m. balandžio mėn. – 2 839 914,96 EUR. Ši suma įrašyta kaip asignuotosios įplaukos. Su pirmuoju projektu (parama neįgalių vaikų integracijai dienos priežiūros centruose) susijusios lėšos jau buvo paskirtos ir panaudotos. Su trečiuoju projektu (infrastruktūros plėtojimas darbo sąlygoms Europos kvartale pagerinti) susijusios lėšos paskirtos darbams, dėl kurių pateikta paraiška statybos leidimui. Europos Parlamento projekto (1 500 000 EUR) buvo neįmanoma įgyvendinti dėl Parlamento 2009 m. sprendimo šio projekto nebevykdyti taip, kaip buvo sumanyta iš pradžių, ir ši suma perkeliama nuo 2009 m. Dėl to naujam projektui gali būti skirta bendra 1 639 914,96 EUR suma, kurią sudaro 1 500 000 EUR Parlamento projekto suma ir 139 914,96 EUR suma, kuri yra iš buvusios „Economat“ parduotuvės sąskaitų susigrąžintos galutinės sumos (2 839 914,96 EUR) ir 2008 m. komunikate nustatytų projektų sumų skirtumas. Atsižvelgiant į tai šiuo komunikatu siekiama informuoti Europos Parlamentą ir Tarybą apie pakeitimus, susijusius su buvusios parduotuvės „Economat“ nepaskirtų lėšų, nustatytų pagal 2008 m. komunikatą, paskirstymu. 2. Parlamento kūno rengybos centro projekto mažinimas 2009 m. vasarą Komisijai buvo pranešta apie Europos Parlamento biuro sprendimą smarkiai sumažinti projekto apimtį – dėl to Komisijos dalyvavimas projekte tapo nebereikalingas. 2009 m. rugsėjo mėn. Komisijos tarnybos atsakė Parlamento administracijai, kad atkreipė dėmesį į šį sprendimą ir pranešė, kad bus ieškoma naujo šių 1,5 mln. EUR panaudojimo būdo. 3. Overijse centro atnaujinimas Idėją atnaujinti Komisijai nuo 1974 m. priklausantį Overijse centrą parėmė personalo atstovai ir tai buvo numatyta keliuose Komisijos veiksmų planuose. Tačiau dėl biudžeto išteklių trūkumo ir vietos valdžios institucijų 2009 m. pakeisto žemės panaudojimo plano parengti planai tapo nebeįgyvendintini, todėl atnaujinimo darbai buvo sustabdyti. Naujo projekto, kuriame atsižvelgiama į papildomus žemės panaudojimo plano keliamus apribojimus, tyrimas pradėtas 2011 m. pradžioje ir yra tebevykdomas. Projektą sudaro tokie darbai: naujo pastato (skirto sporto ir socialinei veiklai, taip pat sanitarinės įrangos, reikalingos sporto veiklai, įrengimas) statyba ir centro pritaikymas vaikų priežiūros paslaugų Velykų ir vasaros atostogų laikotarpiais teikimui (vaikų priežiūrai[2]), pakeičiant du esamus visiškai atgyvenusius pastatus, taip pat aplinkinių teritorijų įrengimas, vilos atnaujinimas (t. y. pagerinant jos energijos vartojimo efektyvumą) ir įvairių sporto įrenginių atnaujinimas ir įrengimas. Turimi buvusios parduotuvės „Economat“ lėšų ištekliai, konkrečiai numatyti Europos Parlamento kūno rengybos centrui, būtų paskirti konkrečiam projektui, vykdomam atnaujinant Overijse sporto centrą. Pagrindinis naujojo Overijse centro atnaujinimo plano tikslas – sudaryti sąlygas teikti vaikų priežiūros Velykų ir vasaros laikotarpiais paslaugas, kuriomis galėtų naudotis visi institucijų darbuotojai, suteikti centrui papildomą vertę, sumažinti veiklos išlaidas, be kita ko įdiegiant naujausią šildymo ir ventiliacijos įrangą, užtikrinti, kad centras atitiktų keliamus reikalavimus ir visų pirma: - pritaikyti centrą, kad jame būtų galima vykdyti reikiamos apimties ir kokybės vaikams skirtą veiklą lauke ir viduje (teikti vaikų priežiūros paslaugas Velykų ir vasaros atostogų laikotarpiais); - sudaryti sąlygas už mokestį centru naudotis susijusioms organizacijos (kurios sporto veiklai vykdyti šiuo metu nuomoja panašias patalpas iš trečiųjų šalių, pavyzdžiui, iš Europos mokyklų); - padaryti centrą prieinamą riboto judumo asmenims; - teikti sporto ir rekreacinės veiklos paslaugas vaikams, darbuotojams ir jų šeimos nariams; - taip pat sudaryti sąlygas vykdyti tam tikrą mokymo veiklą. Todėl numatoma skirti visą buvusios parduotuvės „Economat“ 1 639 914,96 EUR vertės likutinį perteklių ir sporto centro atnaujinimui jau numatytą 500 000 EUR sumą padengti Overijse centro atnaujinimo išlaidas, visų pirma susijusias su pirmiau minėtu konkrečiu dienos priežiūros projektu. Remiantis pirminiame 2008 m. komunikate nustatytomis bendrosiomis buvusios parduotuvės „Economat“ lėšų panaudojimo sąlygomis, šioms specialioms investicijoms nereikės papildomų žmogiškųjų ar finansinių išteklių. Biudžetas, reikalingas Komisijos turtą išlaikyti priimtinos būklės, taip pat nekilnojamojo turto einamosioms išlaidoms (priežiūros, energijos, apsaugos) padengti, ir toliau bus dengiamas iš esamų Komisijai skiriamų išteklių. Reikia pastebėti, kad faktinis lėšų skyrimas daugiausia priklauso nuo to, ar bus gauti statybos leidimai. Nors iš preliminarių kontaktų su vietos valdžios įstaigomis neatrodo, kad būtų tam tikrų sunkumų juos gauti, leidimų išdavimo klausimas nuo Komisijos tarnybų iki galo nepriklauso. Tai gali dar nukelti projekto įgyvendinimą ir negali būti visiškai atmesta, kad projektas nebus įgyvendinamas visai. Todėl vertėtų jau dabar numatyti, kokiam kitam socialiniam projektui lėšos galėtų būti skirtos, jeigu dėl statybos leidimų vėlavimo kiltų pavojus projekto įgyvendinimui. 4. Išvada Siūloma prie 500 000 EUR sumos, kuri iš pradžių buvo numatyta sporto įrenginių atnaujinimui, pridėti turimą 1 639 914,96 EUR sumą, siekiant finansuoti konkretų dienos priežiūros paslaugų teikimo projektą, kuris būtų vykdomas atnaujinant Overijse centrą, kaip paaiškinta pirmiau. Dėl naujojo projekto nustatymui, atitinkamų tyrimų vykdymui, statybos leidimų gavimui ir konkurso paskelbimui reikalingo laiko sumų nebuvo įmanoma panaudoti 2010, 2011 ir 2012 biudžetiniais metais, kaip iš pradžių buvo numatyta. Šiuo metu su naujuoju projektu susijusių lėšų paskyrimas numatytas 2012–2013 m. Todėl taikant Finansinį reglamentą (10 straipsnį) nepanaudotos lėšos bus perkeltos į kitus metus. Komisija: - patvirtina 2 139 914,96 EUR skyrimą specialiam dienos priežiūros paslaugų projektui, vykdytinam atnaujinant Overijse centrą. Šio sprendimo įgyvendinimui reikalingas biudžetines operacijas užtikrins kompetentingos tarnybos; - informuoja Europos Parlamentą ir Tarybą apie dalies buvusios parduotuvės „Economat“ lėšų perskirstymą ir būtinybę tas lėšas perkelti; - sutinka, pateikusi naują komunikatą, tas lėšas paskirti kitam socialinės srities projektui, jeigu Overijse projekto dėl išorinių priežasčių būtų atsisakyta. [1] COM(2008) 692 galutinis, 2008 m. lapkričio 12 d. [2] Šios paslaugos vasaros ir Velykų atostogų laikotarpiais labai pageidauja darbuotojai (tėvai) ir ji negali būti užtikrinta kitaip.